© Надежда Чипева, Капитал

Председателят на Комисията по вътрешна сигурност и обществен ред Цветан Цветанов призова "Европол" да помага на националните правителства в борбата им с хибридната война и фалшивите новини, съобщи пресслужбата на Народното събрание.

Цветанов е постоянен представител в Съвместната група за парламентарен контрол на агенцията и ръководи делегация на българския парламент за Четвъртата среща на групата в Букурещ днес.

Цветанов коментира темата за заплахите от хибридната война като отбеляза, че ако само преди години балтийските държави са били единствените притеснени от този феномен, сега цяла Европа осъзнава това сериозно предизвикателство пред сигурността и демокрацията. Той подчерта, че демократичните общества са особено уязвими поради принципите за свобода на словото, но именно, за да съхраним тези свободи, които са естествена част от ежедневието на европейците, трябва да търсим начини за превенция и противодействие на хибридната война и фалшивите новини. В прессъобщението се добавя, че Цветанов е поискал "Европол" да провери как в съгласие с мандата си на европейска агенция може да подпомогне националните правоприлагащи органи в тази трудна задача.

Преди дни стана известно, че до края на месеца ще заработи правителственото звено за борба с дезинформацията. Звеното ще бъде в структурата на Министерския съвет, като за него ще отговаря вицепремиер - най-вероятно Томислав Дончев, научи "Дневник" в началото на февруари. Създаването му е заложено в съвместния план за действие на Европейската комисия и Европейския парламент, приет през декември миналата година. Засега не е известно дали и какъв персонал ще има българската структура, какви технически и експертни възможности ще използва и къде ще бъде разположена.

Български депутат коментира за "Дневник", че нито една от службите ни за сигурност не работи целенасочено срещу разпространението на дезинформация и фалшиви новини. Управляващата партия обаче събирала данни за кампаниите и центровете, разпространяващи ги у нас, които заместник-председателят на ГЕРБ Цветан Цветанов предавал на партньорски служби. Върху тези данни се изработва и предизборната стратегия на ГЕРБ за Европейските избори, твърди още източникът на "Дневник".

България все още не участва в центъра на НАТО и ЕС в Хелзинки Hybrid CoE, който също има цел да открива хибридни заплахи. В него вече са включени 20 други страни, членки на двете организации, като Румъния се присъедини на 14 ноември 2018 г.

На сайта, създаден от службата на върховния представител на Европейския съюз по въпросите на външните работи Федерика Могерини – https://euvsdisinfo.eu/, който събира случаи на деизинформация и ги анализира - в последните месеци няма описани такива, отнасящи се за България. Това, че там няма, не значи, че такава информация не се събира, коментира за "Дневник" източник от Министерството на външните работи. Според него центровете за фалшиви новини, които са свързани в България, са няколко.

САЩ наблюдават с голямо притеснение опитите на Русия да манипулира медийната среда в България с фалшиви новини, тъй като това може да повлияе на хода на изборите, каза в интервю за българската секция на "Свободна Европа" посланикът на САЩ в България Ерик Рубин.